
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 februarie 2013             

PL – x 19/2013                     


AVIZ
asupra proiectului de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată, publicată în Monitorul Oficial al României, Partea I, nr.35 din 16/01/2006
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată, publicată în Monitorul Oficial al României, Partea I, nr.35 din 16/01/2006, trimis cu adresa nr. PL x 19 din 5 februarie 2013 şi înregistrat cu nr. 31/130 din 6 februarie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege la data de 12 decembrie 2012, ca urmare a depăşirii termenului de adoptare potrivit art. 75 alin. (2)  teza a III-a din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 12 februarie 2013.

Proiectul de lege are ca obiect de reglementare modificarea alin. (3) al art. 73 din Legea nr. 7/2006 privind statutul funcţionarului public parlamentar, republicată, prima Cameră sesizată fiind Senatul; iniţiatorul doreşte ca în cazul decesului unui funcţionar public parlamentar aflat în activitate, dacă acesta nu are în întreţinere soţ/soţie sau copil/copii, de indemnizaţia egală cu 7 salarii lunare brute să beneficieze, în ordinea gradului de rudenie, moştenitorii de gradul I şi moştenitorii de gradul II, condiţionat de efectuarea cheltuielilor ce se impun ca urmare a decesului.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 352 din 24 aprilie  2012.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege pentru modificarea şi completarea art.73 alin.(3) din Legea nr.7/2006 privind statutul funcţionarului public parlamentar, republicată, publicată în Monitorul Oficial al României, Partea I, nr.35 din 16/01/2006
În raport de obiectul şi conţinutul reglementării, proiectul de lege face parte din categoria legilor organice. 
                        PREŞEDINTE,                               SECRETAR,

                  Bogdan Liviu CIUCĂ             Theodor-Cătălin NICOLESCU

Consilier parlamentar, Paul Şerban

